b'\n_START_ARTICLE_\nG\xc3\xablle Fra\n_START_PARAGRAPH_\nG\xc3\xablle Fra, virallisemmin Monument du Souvenir, on muistomerkki Luxemburgin kaupungissa, Luxemburgissa. Se sijaitsee Place de la Constitution -aukiolla, Ville Hauten kaupunginosassa, Luxemburgin keskustassa. Sen on suunnitellut luxemburgilainen kuvanveist\xc3\xa4j\xc3\xa4 Claus Cito, ja se edustaa nykyisin luxemburgilaista vapautta ja vastarintaa.\n_START_SECTION_\nKuvaus\n_START_PARAGRAPH_\nMuistomerkin keskeisin osa on 21 metrin korkeuteen kohoava graniittinen obeliski. Obeliskin p\xc3\xa4\xc3\xa4ll\xc3\xa4 on kullattu pronssipatsas, joka esitt\xc3\xa4\xc3\xa4 naista pitelem\xc3\xa4ss\xc3\xa4 laakerinseppelett\xc3\xa4. Muistomerkin juurella on kaksi pronssista hahmoa, esitt\xc3\xa4en niit\xc3\xa4 luxemburgilaisia sotilaita jotka osallistuivat vapaaehtoisesti ensimm\xc3\xa4iseen maailmansotaan Ranskan puolesta. Toinen hahmoista on makuuasennossa, palveluksessa kuolleena, kun taas toinen hahmoista istuu murehtien toveriaan.\n_START_SECTION_\nHistoria\n_START_PARAGRAPH_\nG\xc3\xablle Fra pystytettiin alun perin vuonna 1923 niiden tuhansien luxemburgilaisten muiston kunniaksi, jotka taistelivat ensimm\xc3\xa4isess\xc3\xa4 maailmansodassa ranskalaisten rinnalla. Luxemburgia miehitt\xc3\xa4neet saksalaiset kuitenkin purkivat muistomerkin Elokuun 6. p\xc3\xa4iv\xc3\xa4n\xc3\xa4 vuonna 1940. T\xc3\xa4m\xc3\xa4 synnytti mielenosoituksia, jotka Gestapo hajotti. G\xc3\xablle Frasta tuli n\xc3\xa4in luxemburgilaisen vapauden ja vastarinnan symboli. Vuonna 1985 se pystytettiin uudelleen Place de la Constitutionille.'